CELEX: 32022R0175
Language: bg
Date: 2022-02-09 00:00:00
Title: Регламент (ЕС) 2022/175 на Комисията от 9 февруари 2022 година за изменение на приложение IX към Регламент (ЕО) № 999/2001 на Европейския парламент и на Съвета по отношение на условията за внос при придвижване на овце и кози, предназначени за разплод, от Великобритания към Северна Ирландия (текст от значение за ЕИП)

10.2.2022   
               
               
                  BG
               
               
                  Официален вестник на Европейския съюз
               
               
                  L 29/1
               
            
         РЕГЛАМЕНТ (ЕС) 2022/175 НА КОМИСИЯТА
         от 9 февруари 2022 година
         за изменение на приложение IX към Регламент (ЕО) № 999/2001 на Европейския парламент и на Съвета по отношение на условията за внос при придвижване на овце и кози, предназначени за разплод, от Великобритания към Северна Ирландия
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 23а, уводното изречение и буква м) от него,
         като има предвид, че:
         
                     (1)
                  
                  
                     С Регламент (ЕО) № 999/2001 се определят правила за превенция, контрол и ликвидиране на трансмисивни спонгиформни енцефалопатии (ТСЕ) при животните, в т.ч. класическа скрейпи.
                  
               
                     (2)
                  
                  
                     По-специално, в глава Д от приложение IX към Регламент (ЕО) № 999/2001 се установяват изискванията за вноса в Съюза на овце и кози. Посочените изисквания предвиждат, че този внос се придружава от ветеринарен здравен сертификат, в който се посочва, наред с другото, че овцете и козите за разплод, внасяни в Съюза, трябва да идват от стопанство с незначителен или контролиран риск от класическа скрейпи или за овцете — да са с прион протеинов генотип ARR/ARR, който придава резистентност към класическа скрейпи.
                  
               
                     (3)
                  
                  
                     В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне), и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, Регламент (ЕО) № 999/2001 и основаните на него актове на Комисията ще продължат да се прилагат за Обединеното кралство и на неговата територия по отношение на Северна Ирландия след края на преходния период, предвиден в Споразумението за оттегляне. Поради това живите животни, транспортирани от Великобритания към Северна Ирландия, понастоящем подлежат на режима, приложим за внос от всяка трета държава.
                  
               
                     (4)
                  
                  
                     До влизането в сила на Споразумението за оттегляне приблизително 8 000 овце за разплод годишно, предимно от породата Scottish Blackface, са се придвижвали в рамките на държавата от Великобритания към Северна Ирландия, без да подлежат на разпоредбите на вътресъюзната търговия и вноса в Съюза. Много от стопанствата, които обикновено търгуват с овце между Великобритания и Северна Ирландия, понастоящем не са признати за стопанства с незначителен или контролиран риск от класическа скрейпи. Освен това само малка част от популацията на овце от породата Scottish Blackface са с прион протеинов генотип ARR/ARR. Поради това традиционната търговия с овце за разплод от Великобритания към Северна Ирландия е силно засегната от влизането в сила на Споразумението за оттегляне.
                  
               
                     (5)
                  
                  
                     Необходимо е да се гарантира, че животновъдите в Северна Ирландия ще продължат да имат достъп до генетичните ресурси на овце и кози от Великобритания, докато стопанствата във Великобритания започнат да отговарят на изискванията за износ в Съюза на овце и кози за разплод. Поради това глава Д от приложение IX към Регламент (ЕО) № 999/2001 следва да бъде изменена, за да позволява вноса на овце и кози за разплод от Великобритания към Северна Ирландия от стопанства, които не са признати за стопанства с контролиран риск от класическа скрейпи. Тази възможност следва да се предостави само на стопанствата във Великобритания, които преди 1 януари 2022 г. са кандидатствали за официалната схема за признаване на стопанства с контролиран риск от класическа скрейпи, в съответствие с условията, установени в приложение VIII, глава А, раздел А, точка 1.3 от посочения регламент, и които към момента на вноса в Северна Ирландия отговарят на условията в букви а)—и) от посочената точка. Освен това тази възможност следва да остане временна и да бъда преустановена на 31 декември 2024 г., което позволява достатъчен срок от датата на влизане в сила на Споразумението за оттегляне, в който тези стопанства във Великобритания да бъдат признати за стопанства с контролиран риск от класическа скрейпи.
                  
               
                     (6)
                  
                  
                     Класическата скрейпи е трансмисивна спонгиформна енцефалопатия (ТСЕ), която не се счита за зоонозна болест съгласно заключението на Европейския орган за безопасност на храните и Европейския център за профилактика и контрол върху заболяванията в общото им научно становище относно възможна епидемиологична или молекулярна връзка между ТСЕ при животните и хората, прието на 9 декември 2010 г. (2). Освен това ограниченият характер на предложените изменения в приложение IX към Регламент (ЕО) № 999/2001 и прилагането на правилата, приложими за вътресъюзната търговия с овце и кози, установени в законодателството на Съюза, предоставят разумни гаранции, че здравето на животните в Съюза няма да бъде застрашено от предложените изменения на посоченото приложение.
                  
               
                     (7)
                  
                  
                     Поради това приложение IX към Регламент (ЕО) № 999/2001 следва да бъде съответно изменено.
                  
               
                     (8)
                  
                  
                     С оглед на значението на търговията с овце и кози за разплод от Великобритания за животновъдния сектор в Северна Ирландия, е важно измененията в Регламент (ЕО) № 999/2001 с настоящия регламент да породят действие възможно най-скоро.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение IХ към Регламент (ЕО) № 999/2001 се изменя в съответствие с приложението към настоящия регламент.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 февруари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 147, 31.5.2001 г., стр. 1.
         
            (2)  https://doi.org/10.2903/j.efsa.2011.1945
      
      
         
            ПРИЛОЖЕНИЕ
            В приложение IX към Регламент (ЕО) № 999/2001, глава Д точка 5) се заменя със следното:
            
                        „5)
                     
                     
                        за овцете и козите за разплод, внасяни в Съюза и предназначени за държави членки, различни от тези с незначителен риск от класическа скрейпи или от тези с одобрена национална програма за контрол на скрейпи, изброени в приложение VIII, глава А, раздел А, точка 3.2, са били изпълнени следните условия:
                        
                                    а)
                                 
                                 
                                    внасяните овце и кози идват от стопанство или стопанства, които отговарят на условията от приложение VIII, глава А, раздел А, точка 1.3; или
                                 
                              
                                    б)
                                 
                                 
                                    животните са овце с прион протеинов генотип ARR/ARR и идват от стопанство или стопанства, на които през последните две години не е било налагано официално ограничение за придвижване поради случаи на СЕГ или класическа скрейпи; или
                                 
                              
                                    в)
                                 
                                 
                                    за овце и кози от Великобритания, внесени в Северна Ирландия до 31 декември 2024 г., внасяните овце и кози идват от стопанство или стопанства:
                                    
                                                i)
                                             
                                             
                                                на които през последните три години не е било налагано официално ограничение за движение поради случаи на СЕГ или класическа скрейпи; и
                                             
                                          
                                                ii)
                                             
                                             
                                                които преди 1 януари 2022 г. са кандидатствали за официалната схема за признаване на стопанства с контролиран риск от класическа скрейпи в съответствие с условията, установени в приложение VIII, глава А, раздел А, точка 1.3, и които към момента на вноса в Северна Ирландия отговарят на условията в букви а)—и) от посочената точка.“